YLG ปรับเป้าราคาทองคำปี 66 แตะ 2,075-2,200 เหรียญ แนะจับตา “เฟด” ตรึงดอกเบี้ย
YLG ปรับเป้าราคาทองคำปี 66 แตะ 2,075-2,200 ดอลลาร์สหรัฐต่อออนซ์ รับปัจจัยหนุนนักลงทุนกังวลวิกฤตภาคธนาคารสหรัฐและยุโรป แนะติดตามเฟดปรับลดอัตราดอกเบี้ยลงในปีนี้
YLG ปรับเป้าราคาทองคำปี 66 แตะ 2,075-2,200 ดอลลาร์สหรัฐต่อออนซ์ รับปัจจัยหนุนนักลงทุนกังวลวิกฤตภาคธนาคารสหรัฐและยุโรป แนะติดตามเฟดปรับลดอัตราดอกเบี้ยลงในปีนี้
22 มี.ค. 2566

ผู้สื่อข่าวรายงานว่า วายแอลจี ปรับเป้าหมายราคาทองคำปี 66 ใหม่ เป็น 2,075-2,200 ดอลลาร์สหรัฐ/ออนซ์ รับปัจจัยหนุนนักลงทุนกังวลวิกฤตภาคธนาคารสหรัฐและยุโรปอาจไม่จบง่าย ส่งผลเฟดเติมเงินสู่ระบบและมีแนวโน้มขึ้นดอกเบี้ยน้อยลง ดันทองคำทะยานทะลุ 2,000 ดอลลาร์สหรัฐ/ออนซ์ จับตาหากเศรษฐกิจสหรัฐถดถอยและเฟดปรับลดอัตราดอกเบี้ยลงในปีนี้ มีลุ้นขึ้นทดสอบ 2,200 ดอลลาร์สหรัฐ/ออนซ์ ขณะที่ทองคำในประเทศมองกรอบ 33,800 บาท/บาททองคำ (เงินบาท 34.40 บาท/ดอลลาร์) พอร์ตลงทุนทองคำที่ดีควรรอยู่ที่ 5-15% ของพอร์ตรวมและเตือนไม่ควรไล่ราคาเสี่ยงเกิดแรงขายทำกำไร
นางสาวฐิภา นววัฒนทรัพย์ ประธานเจ้าหน้าที่บริหาร บริษัท วายแอลจี บูลเลี่ยน แอนด์ ฟิวเจอร์ส จำกัด (YLG) เปิดเผยว่า ตั้งต้นปีจนถึงวันที่ 21 มี.ค.66 ราคาทองคำปรับตัวเพิ่มขึ้นมาแล้วประมาณ 7.85% จากที่เปิดตลาดราว 1,823 ดอลลาร์สหรัฐ/ออนซ์ มาทำระดับสูงสุดของปีที่ 2,009 ดอลลาร์สหรัฐ/ออนซ์ ถือเป็นการทำราคาสูงสุดใหม่ทุกวันนับจากวันศุกร์ที่ผ่านมา และเป็นการปรับขึ้นสูงสุดนับจากเดือนเม.ย.65 ถือว่าเข้ามาใกล้จุดสูงสุดในประวัติการณ์ที่ 2,075 ดอลลาร์สหรัฐ/ออนซ์
โดยปัจจัยสนับสนุนหลักมาจากการกลับเข้ามาเติมเงินสู่ระบบของธนาคารกลางสหรัฐ (เฟด) หลังจากเกิดปัญหาการขาดสภาพคล่องของกลุ่มธนาคารในสหรัฐและลุกลามมาสู่ยุโรป ซึ่งปัจจัยนี้ยังส่งผลให้นักลงทุนจับตาดูธนาคารแห่งอื่นๆ ที่เผชิญปัญหาเดียวกันอาจจะมีมากกว่าที่เป็นอยู่ แม้ว่าเฟดและกระทรวงการคลังของสหรัฐจะออกมาตรการให้สถาบันการเงินขนาดใหญ่เติมสภาพคล่องสู่ระบบแต่ธนาคารท้องถิ่นของแต่ละรัฐมีจำนวนมาก จึงทำให้นักลงทุนยังมองว่ามีความเสี่ยง
ดังนั้นสินทรัพย์ปลอดภัยโดยเฉพาะทองคำจึงมีแรงซื้อเข้ามา นอกจากนี้ตลาดยังคาดการณ์ว่าเฟดจะชะลอในการปรับขึ้นอัตราดอกเบี้ย รวมถึงกองทุน SPDR ซึ่งเป็นกองทุนทองคำขนาดใหญ่ก็เริ่มคงเข้าซื้อทองคำ จึงหนุนให้ทองคำพุ่งอย่างแข็งแกร่งจากปัจจัยเหล่านี้วายแอลจีได้ปรับเป้าหมายราคาทองคำจากต้นปีที่ประเมินไว้ที่ 2,000 ดอลลาร์สหรัฐ/ออนซ์ เป็น 2,075-2,200 ดอลลาร์สหรัฐ/ออนซ์
สำหรับนักลงทุนที่ต้องการลงทุนทองคำในช่วงนี้หากต้องการเข้าซื้อสามารถทำได้แบบเก็งกำไรระยะสั้นเพราะราคาทองคำปรับขึ้นไปค่อนข้างมากแล้ว มีโอกาสเจอแรงขายทำกำไร แถวๆ 2,075-2,200 ดอลลาร์สหรัฐ/ออนซ์
อย่างไรก็ตามหากต้องการซื้อสะสม แนะนำให้รอราคาปรับตัวลง แถวๆ 1,804-1,786 ดอลลาร์สหรัฐ/ออนซ์ คิดเป็นเงินไทยประมาณ กรอบแนวรับ 29,350-29,100 บาทต่อบาททองคำ แนวต้าน 33,800 บาทต่อบาททองคำ
ทั้งนี้ ทองคำแม้ว่าราคาทองคำจะเป็นทิศทางแกว่งตัวสู่ขาขึ้น แต่วายแอลจียังคงแนะนำสัดส่วนการลงทุนทองคำที่ดีควรมีทองคำ 5-10% ของพอร์ตการลงทุนเพื่อลดความผันผวนของพอร์ตลงทุนรวม โดยไม่แนะนำให้ไล่ราคาเพราะทองคำขึ้นมาใกล้จุดสูงสุดอาจจะมีแรงขายทำกำไรได้